Keld Albrechtsen (EL), 2003-10-24:
Man må medgive fødevareministeren, at der er mange udmærkede generelle betragtninger og målsætninger i redegørelsen, men desværre må man jo sige, at der er meget lidt forpligtende handling til at komme videre mod en bedre fødevarepolitik.
Det er mest ord og manglende handling, og derfor må man sige, at samlet set kan man nok blive nødt til at betragte redegørelsen som en tynd kop te.
Hvis vi ser på det globale først, WTO og EU-politikken, har det været nævnt fra flere sider, og det er jeg fuldstændig enig i, at der er en helt utilfredsstillende mangel på handling fra regeringens side i spørgsmålet om afvikling af landbrugsstøtte.
Der var en vis bevægelse i regeringens holdning under verdenshandelstopmødet i WTO i Cancún i september, men indsatsen kom for trevent og for sent og nåede ikke at påvirke topmødets forløb i tilstrækkelig grad, og nu kan man jo så frygte, at den indsats går i stå igen.
Derfor vil jeg godt spørge ministeren, om regeringen har påtænkt at få gang i WTO-forhandlingerne om afvikling af landbrugsstøtten med danske udspil om afvikling af eksportsubsidier, f.eks. bomuldssubsidier, sukkersubsidier.
Der er rige muligheder for at gå i gang og for at stille disse forslag i EU.
Efter Enhedslistens opfattelse er afvikling af landbrugsstøtten helt central for at kunne genetablere en dialog mellem de fattige lande og de rige lande her i verden,
en dialog, som jo gik i stå i Cancún, og som vil begynde at gå direkte baglæns, hvis ikke de rige lande gør en indsats for at få dialogen i gang igen.
Som et af de lande i verden, der modtager størst landbrugsstøtte pr. indbygger, har Danmark jo naturligvis en særlig forpligtelse til at gå foran på det område.
Når vi ser på EU-politikken, så er der jo meget, meget store mangler i EU's dyrevelfærdspolitik, spørgsmålet om transporttiderne er jo bedrøvelig kendt, og jeg vil spørge ministeren, om der forberedes nye initiativer fra dansk side til at påvirke EU's beklagelig manglende indsats på det område.
De tanker, Kommissionen hidtil har fremlagt, er jo ikke tilfredsstillende, og der må efter min mening lægges et bestandigt dansk pres på den for at få nedbragt transporttiderne og få skaffet ordentlige vilkår for dyrene.
Så er der GMO-sagen, som også Kristeligt Folkepartis ordfører var inde på, og jeg deler meget Kristeligt Folkepartis synspunkt, at den linje, som ministeren melder ud i sin redegørelse, ikke er tilfredsstillende, for der lægges
jo op til en godkendelse af nye GMO'er, nye gensplejsede planter
Derfor vil jeg godt spørge, om ministeren vil være så overordentlig venlig over for Folketinget at fastslå, at ministeren selvfølgelig er indstillet på, og at regeringen som helhed er indstillet på at respektere den folketingsbeslutning og arbejde for at efterleve den folketingsbeslutning, som vi traf i maj om, at moratoriet, der hindrer vedtagelse og godkendelse af nye GMO'er, skal opretholdes som et minimum, indtil Europa-Kommissionen har fremsat forslag om ansvarsregler.
Det har Kommissionen jo desværre hidtil ikke villet, og det betyder altså, at moratoriet skal opretholdes, og at regeringen skal arbejde for, at moratoriet opretholdes og derfor også gå imod konkrete ansøgninger.
Derfor er det ikke tilfredsstillende, når ministeren så i sin redegørelse bare skriver, at sådanne godkendelser skal ske på et forsvarligt grundlag, for det giver jo det indtryk, at ministeren er indstillet på at gå i gang med godkendelserne.
Der håber jeg, også for at vi for at undgå, at der nu skal til at være konfrontation om det her, at ministeren kan give et klart svar til Folketingets flertal på det spørgsmål her i dag.
Med hensyn til fødevarekontrollen deler jeg jo den bekymring, som bl.a. fru Ritt Bjerregaard gav udtryk for.
Men det er et meget uigennemskueligt område; det er for et folketingsmedlem meget, meget vanskeligt at trænge til bunds i disse ting.
Det er noget, der er utilfredsstillende i sig selv.
Vi mener, at regeringens strategi med at overlade tingene til egenkontrol i vidt omfang ikke er lykkedes, og derfor er den forudsætning, som den offentlige kontrol hviler på, nemlig at der skulle være en stærk egenkontrol, navnlig når det gælder de små virksomheder, ikke opfyldt.
Vi må konstatere, at kontrollen i dag på levnedsmiddelområdet ikke lever op til det, forbrugerne har krav på, fordi den samlede virkning af egenkontrol og offentlig kontrol, som var forudsat, ikke er opfyldt.
Det synes jeg er et alvorligt problem, som jeg håber
ministeren kan gå lidt mere i detaljer med, herunder også hvordan målsætningerne for opfyldelsen af egenkontrollen i de mindre virksomheder skrider frem
Jeg synes, det har været et opmuntrende træk ved den her debat, at så mange partier - jo helt åbenlyst omfattende et flertal i Folketinget med Dansk Folkeparti, SF, Socialdemokratiet, Det Radikale Venstre og altså også Enhedslisten - ønsker, at der skal gøres en markant større indsats for økologien end den, der umiddelbart er lagt op til i ministerens redegørelse.
Det peger for mig i retning af, at det må være muligt her i løbet af efteråret, også når vi kigger på det bevillingsmæssige i forhold til finansloven, at sikre konkrete forbedringer for økologien.
Vi skal drøfte det senere i dag i forbindelse med et konkret beslutningsforslag.
Men der vil også være andre muligheder, f.eks. blev det nævnt i forbindelse med Økologiens Hus.
Det kan også komme ind i forbindelse med udarbejdelsen af en pesticidhandlingsplan, hvor det må sikres, at den målsætning, der var i den tidligere handlingsplan om omlægning af flere landbrugsbedrifter for at sikre pesticidhandlingsplanen, rent faktisk bliver ført ud i livet.
Man kan jo sige ganske enkelt, at den samlede reduktion i pesticidanvendelsen i Danmark alene skyldes det økologiske landbrugs indsats.
Hvis den ikke havde været der, så havde pesticidhandlingsplanen sammenlagt ikke givet resultat.
Det synes jeg er værd at tænke over.
Når man så samtidig ser, og det må jeg jo desværre fastholde over for ministeren, at vi altså får mere gift i vores fødevarer i øjeblikket, bl.a. også som følge af øget anvendelse af Roundup, fortsat brug af stråforkortere osv., hvor der også er en mangelfuld indsats fra myndighedernes, fra ministerens og fra EU's side med hensyn til at få gjort noget ved problemerne, så er det ekstra nødvendigt, at det økologiske jordbrug bliver styrket, og at vi får fremrykket omlægningen til økologisk jordbrug.
Det er også derfor, vi har peget på, at der skal være en offentligt finansieret madordning i skoler, institutioner, på sygehuse osv. for at få skabt en kraftig forøget efterspørgsel efter økologiske fødevarer.
På hele økologiområdet er der altså behov for langt flere initiativer end de lidt handlingstomme målsætninger, som ministeren har fremlagt i sin redegørelse.
Alt i alt må vi altså sige, at fra Enhedslistens side ønsker vi, at den her redegørelse bliver erstattet af en egentlig handlingsplan på det fødevarepolitiske område.